- मुर्शिदाबाद जिले के शमशेरगंज थाना क्षेत्र के रघुनंदनपुर इलाके में देशी बम बनाने के दौरान विस्फोट में एक व्यक्ति की मौत हो गई। घटना में 1 व्यक्ति गंभीर रूप से घायल हुआ है।

कोलकाता. मुर्शिदाबाद जिले के शमशेरगंज थाना क्षेत्र के रघुनंदनपुर इलाके में देशी बम बनाने के दौरान विस्फोट में एक व्यक्ति की मौत हो गई। घटना में 1 व्यक्ति गंभीर रूप से घायल हुआ है। उसे मुर्शिदाबाद मेडिकल कॉलेज व अस्पताल में भर्ती कराया गया है। मृतक का नाम मिराज शेख(28) और घायल का नाम जेसी शेख है। दोनों इलाके में सक्रिय तृणमूल समर्थक के रूप में जाने जाते हैं।

मिली जानकारी के अनुसार शनिवार की रात इलाके के एक आम बगीचे में कुछ लोग इस अवैध कार्य को पूरा करने में जुटे हुए थे। अचानक स्थानीय लोगों ने एक जोरदार विस्फोट की आवाज सुनी। आवाज सुनते ही वे घर से बाहर निकले और घटनास्थल पर पहुंचे। वहां उन्होंने दोनों को गंभीर हालत में छटपटाते हुए देखा। उन्हें तत्परता के साथ मुर्शिदाबाद मेडिकल कॉलेज में भर्ती कराया गया। जहां मिराज की मौत हो गई। घटना की खबर पाकर पुलिस घटनास्थल पर पहुंची। पुलिस ने मृतक के शव को बरामद कर पोस्टमार्टम के लिए भेज दिया है। साथ ही घटनास्थल से भारी मात्रा में बम बनाने के सामान बरामद किए हैं। इन दोनों के साथ इस अवैध कार्य को करने में और कौन-कौन शामिल था और इसका मकसद क्या था? पुलिस यह पता लगाने की कोशिश कर रही है। मामले को लेकर स्थानीय लोगों से भी पूछताछ की जा रही है।